Dihlatse tša Jehofa di tsebja kudu ka modiro wa tšona wa boboledi bja phatlalatša. Eupša na o be o tseba gore e bile re swara lenaneo la go ithuta Beibele la lefase ka bophara?
Ka 2014, Dihlatse tše ka godimo ga tše 8 000 000 dinageng tše 240 di ile tša swara dithuto tša Beibele tše e nyakilego go ba tše 9 500 000 kgwedi le kgwedi. * Ruri palo ya batho bao ba ithutago Beibele le rena e feta palo ya badudi ba dinaga tše ka bago tše 140 tše di ikemetšego!
E le gore modiro wo wa go ruta ka Beibele o phethwe, ngwaga le ngwaga Dihlatse tša Jehofa di gatiša Dibeibele, dipuku, dimakasine le dikgatišo tše dingwe tšeo di theilwego Beibeleng tše di nyakilego go ba tše bilione le seripa—ka maleme a ka bago a 700! Maiteko a a sa bapišegego a go gatiša a dira gore batho ba ithute Beibele ka maleme ao ba a ratago.
“Le ka mohla ke be ke sa rate go ithuta sekolong, eupša thuto ye e be e tloga e kgahliša. E bile dilo tšeo ke bego ke ithuta tšona di be di homotša e le ruri!”—Katlego, Afrika Borwa.
“Thuto ye e ahlaahlile dipotšišo tša ka ka moka le tše dingwe tše dintši.”—Bertha, Mexico.
“Thuto ya Beibele e be e swarelwa legaeng la ka ka nako yeo ke bego ke hwetšagala. Ruri ke tla re ke sa nyaka eng!”—Eziquiel, Brazil.
“Ka dinako tše dingwe thuto e be e tšea metsotso e 15 go ya go e 30—mola ka dinako tše dingwe e be e tšea nako e teletšana—go be go ithekga ka maemo a ka.”—Viniana, Australia.
“Thuto e be e le mahala—ruri go be go makatša!”—Aimé, Benin.
“Morutiši wa ka wa Beibele o be a sa mphelele pelo e bile a le botho. Re be re tlwaelane kudu.”—Karen, Ireland Leboa.
“Batho ba bantši ba ithuta Beibele le ge e sa be Dihlatse.”—Denton, Engelane.
DIKARABO TŠA DIPOTŠIŠO TŠEO DI BOTŠIŠWAGO KUDU TŠA MABAPI LE LENANEO LA RENA LA GO ITHUTA BEIBELE
Thuto e swarwa bjang?
Re tšea dihlogo tše fapafapanego tša Beibele gomme ra hlahloba ditemana tša Beibele tšeo di tswalanago le ditaba tšeo. Ka mohlala, Beibele e araba dipotšišo tše bjalo ka tše: Modimo ke mang? Ke motho wa mohuta mang? Na o na le leina? O dula kae? Na re ka batamela go yena? Tlhohlo yeo re ka bago le yona ke go tseba moo re ka tsomago dikarabo gona ka Beibeleng.
E le gore re thuše batho go hwetša dikarabo tša dipotšišo tše, gantši re diriša puku ya matlakala a 224 ya Ke Eng Seo ge e le Gabotse Beibele e se Rutago? * Puku ye e hlametšwe go thuša batho go kwešiša dithuto tša motheo tša Beibele. E akaretša dithuto tša mabapi le Modimo, Jesu Kriste, tlaišego ya batho, tsogo ya bahu, thapelo le ditaba tše dingwe tše dintši.
Thuto e ka swarwa neng le gona kae?
Thuto e ka swarwa ka nako le lefelong leo le go swanetšego.
Thuto e ka swarwa ka nako e kaaka’ng?
Beke le beke batho ba bantši ba beela ka thoko iri goba go feta moo gore ba ithute Beibele. Eupša nako ya go ithuta e ithekgile ka motho. Re tla fetofetoga le mabaka gore re sepedišane le maemo a gago. Ba bangwe ba ithuta feela metsotso e 10 goba e 15 beke le beke.
Motho o lefa bokae gore a ithute?
Thuto ya Beibele le dipuku tšeo di dirišwago nakong ya thuto ke mahala. Se se sepedišana le taelo ya Jesu go barutiwa ba gagwe, yeo e rego: “Le amogetše feela, neang feela.”—Mateo 10:8.
Thuto e tšea lebaka le lekaaka’ng?
Go ithekgile ka wena gore lebaka le lekaakang. Puku ya Ke Eng Seo ge e le Gabotse Beibele e se Rutago? e na le dikgaolo tše 19. O ka ithuta kgaolo le ge e le efe yeo o e ratago goba dikgaolo go ya ka lebelo leo o le nyakago.
Na ke tlamegile go ba Hlatse ya Jehofa?
Aowa. Ka tlhompho re lemoga gore motho yo mongwe le yo mongwe o swanetše go kgetha seo a se dumelago. Lega go le bjalo, batho bao ba hwetšago tsebo ya motheo ya Beibele ba ka dira kgetho go ya ka tsebo yeo.
Nka hwetša kae tsebišo e oketšegilego?
Wepesaete ya jw.org/nso e nea tsebišo e nepagetšego mabapi le ditumelo le mediro ya Dihlatse tša Jehofa.
Nka kgopela bjang thuto ya Beibele?
Tlatša kgopelo ya gago Inthaneteng go jw.org/nso.
Ikgokaganye le Dihlatse tša Jehofa tša kgauswi le moo o dulago gona. O ka nyaka “Jehovah’s Witnesses” lelokelelong la puku ya dinomoro tša mogala tša lefelong la geno.
^ ser. 4 Dithuto tša Beibele gantši di swarwa le batho goba dihlopha tše dinyenyane tša batho.
^ ser. 9 E gatišitšwe ke Dihlatse tša Jehofa. Go šetše go gatišitšwe dikopi tše di fetago tše dimilione tše 230 tša puku ye gomme e hwetšagala ka maleme a fetago a 260.
THUŠO BAKENG SA MALAPA
“Ge mosadi wa ka a thoma go ithuta Beibele, ke ile ka lemoga diphetogo tše dikgolo go yena. Bophelo bja lapa la rena bo ile bja kaonefala. Ka ge ke be nyaka go bona seo a bego a ithuta sona, le nna ke ile ka thoma go ithuta. Seo ke ilego ka ithuta sona se ntirile motho yo kaone. Go ithuta Beibele go kopantše lapa la rena.”—Eziquiel.
“Ka morago ga ge ke thomile go ithuta Beibele, ke ile ka kgaotša go diriša dihlaretagi, ka se sa diriša bjala gampe gomme ka ithuta go laola kgalefo ya ka. Ntlo ya ka e hlwekile e bile e bothakga kutšwanyana. Ke tšeela ba lapa la ka godimo kudu gomme ke thabela go dira dilo tša go ba thabiša. Ke tloga ke thabile kudu.”—Karen.
“Batho ba bangwe ba be ba ntshola ge ke be ke ithuta Beibele. Eupša monna wa ka o ile a thekga phetho ya ka, a re: ‘Ga ke na taba le seo batho ba se bolelago. Sa bohlokwa go nna ke go go bona o fetoga o eba motho yo kaone. Tšwela pele ka seo o se dirago.’ Bophelo bja lapa la rena bo tloga bo phala peleng!”—Viniana.
Dihlatse tša Jehofa di na le mafelo a go gatiša a 15 lefaseng ka bophara, go tšweletša dikgatišo tšeo di theilwego Beibeleng ka maleme a ka bago a 700.